钦定古今图书集成/理学汇编/学行典/第244卷 > 顾正心〈子懿德〉
## 钦定古今图书集成/理学汇编/学行典/第244卷 > 顾正心〈子懿德〉

按《松江府志》：“顾正心，字仲修，参议中立子也。为太学
生，任侠好交游，家计中落，乃谋什一，岁入颇饶，辄以
周三党。万历十六年，岁饥，出粟二万行赈，诏旌其门，
授光禄寺署丞。先是，役于官者，郡县不加恤，正心历
试其艰。会里长坐逋赋弃市，正心主供张，引囚与酒
食，恻然垂涕曰：‘是皆以役而耗赋也。役困不甦，死者
将益众。竭吾心力，必为拯之’。”遂请于朝，捐私财买田赡役。积十六载，得四万馀亩，以给华亭。分授多寡，视
役轻重，至津吏警夜，惠泽皆遍，条画详密，公私蒙利。
又设济荒、义学、赡族诸田，他所缮治，黉宫、馆舍、桥梁，
不可胜数。县令常致之狱，正心因葺狱舍，悉代轻系
入赎锾，令愧而遣之。晚岁营青浦役田，未就，疾革，以
嘱其子懿德。懿德斥产复置万亩，以成父志。台使疏
请褒异，辞弗受。顾氏犹力役如故，士民群请代之役，
始命复其家。懿德得光禄寺署正。子善有，练达有祖
风。知府方岳贡清核役田，其力为多。又议以济荒羡
米置田赡上海，业有成绪。而岳贡去官，善有亦寻卒，
其事中废，时论惜之。